# Tájékoztató

a képviselő-testület 2013. február 13-ai ülésére,

**a két ülés közötti fontosabb eseményekről**

A két ülés közötti fontosabb eseményekről a 2013. január 30-ai soros képviselő-testületi ülésen számoltam be legutóbb, így most az azóta eltelt időszakról kívánok beszámolni az alábbiak szerint:

Január 31. A Magyarország-Románia Határon Átnyúló Együttműködési Program (HURO) megvalósítsa keretében a nagylaki partnerek kerestek fel a folyó ügyek egyeztetése miatt.

Február 1. A szekszárdi székhelyű Ecoeline Környezetgazdálkodási Zrt. igazgatója, Németh Ferenc úr keresett fel és tett ajánlatot a Tótkomlósi Víziközmű Társulat beruházásban megvalósuló csatornahálózat kiépítési költsége önerejének csökkentésére.

Február 4. Orosházán, a tótkomlósi kislabor ügyében egyeztettünk Kvasznovszkyné Szilasi-Horváth Krisztina jegyző asszonnyal a Kórházzal kötendő közreműködői szerződés kapcsán az orvos igazgató úrral, a gazdasági vezetővel valamint a labor vezetőjével.

Délután dr. Szabó J. Attila háziorvossal és Séhorcz Tiborné asszisztenssel, majd Herczegné Mihály Rita a Komlós Településszolgáltatási Kft. ügyvezetőjével tárgyaltam a kislabor további zavartalan működtetése tárgyában. Jelenleg akként egyeztünk meg, hogy Séhorcz Tiborné, mint az önkormányzati körzet dolgozója fogja ellátni a laborban a vérvételi feladatokat. Jelenleg az asszisztensnő betanul a Kórházban és a helyi kislaborban, majd a Kórház felmondási idejének leteltét követően átveszi a feladatot. Változás a vérvétel időpontjaiban várható - tekintettel a rendelési időkre - kedden és csütörtökön lesz vérvételi lehetőség.

Az önkormányzati intézményvezetők részére megtartottam a szokásos havi értekezletet, melyen részt vettek a média képviselői is.

Február 6. A Tótkomlósi Torna Club újonnan megválasztott elnökével, Szabó János úrral tárgyaltam a sportkör további működési feltételeinek biztosításáról.

Az Orosházi Média Kft. vezetőjével, Irimiás László úrral és a Likefestoon Magazin főszerkesztőjével Krisztován Annával tárgyaltam a Komlósi Hírmondó kapcsán egy együttműködési megállapodás megkötéséről.

A 2013. évi Start munkaprogrammal kapcsolatban megbeszélést hívtam össze az érintettek részére a közeljövőben várható feladatok végrehajtása tekintetében.

Február 7. A Hír6. hírportál képviselői kerestek fel és mutatták be a hírportál működését és a megjelenési lehetőségeket.

Február 8. Az új bölcsődei beruházással kapcsolatban tervegyeztető megbeszélést hívtam össze az érintettek részére, amelyen az orosházi tervező, Keresztes Attila tette fel kérdéseit és kért egyeztetést a kiviteli terv részletei vonatkozásában.

Hudák Jánosné tótkomlósi lakos szépkorút köszöntöttem Takács Ferenc alpolgármester úrral az otthonában, s gratuláltam az Önkormányzat nevében a 90. életévéhez.

Délután a Békés Megyei Kormányhivatal Munkaügyi Központ Orosházi Kirendeltségének vezetőjénél, Jankovné Héjas Katalinnál jártunk Takács Ferenc alpolgármester úrral, Varga Andrással, a Városfejlesztési és Pénzügyi Bizottság elnökével, dr. Kruzslicz - Bodnár Gréta aljegyző asszonnyal és Nagy Gábor műszaki ügyintézővel a 2013. évi Start munkaprogram kapcsán felmerült változások egyeztetése tárgyában.

Kérem, tájékoztatóm elfogadását.

Tótkomlós, 2013. február 8.

**dr. Garay Rita**

**polgármester**